EXPUNERE DE MOTIVE

1. CONTEXTUL PROPUNERII

- Scopul și obiectivele propunerii

Scopul prezentei propuneri este de a elabora un regulament privind statisticile referitoare la demografie, care ar reglementa armonizarea și furnizarea de date privind populația și evenimente de stare civilă privind populația.

- Context general

Datorită provocărilor demografice tot mai mari și complexe, a apărut necesitatea evidentă a elaborării unei legislații comune la nivel european privind statisticile demografice. Comisia Europeană are nevoie de informații de înaltă calitate privind populația și evenimentele de stare civilă privind populația din Uniune. În aproape fiecare domeniu de politici în care UE este activă, fie acesta economic, social sau legat de mediu, sunt necesare statistici demografice de înaltă calitate pentru a contribui la formularea obiectivelor operaționale și la evaluarea progresului, de exemplu, pentru a face comparații valabile între statele membre. Datele ar putea fi folosite direct sau pentru a se construi indicatori de diferite tipuri (indicatori demografici și indicatori „pe cap de locuitor”).

Procesul democratic în interiorul Uniunii Europene necesită estimări anuale de cea mai înaltă calitate referitoare la populație. În fiecare an, datele privind totalul populației statelor membre, care sunt colectate și publicate de Eurostat, sunt utilizate în procesul decizional din cadrul Uniunii (vot cu majoritate calificată în Consiliu). În prezent, un criteriu este acela că, în cazul în care un stat membru solicită acest lucru, o majoritate calificată reprezintă state membre care întrunesc cel puțin 62% din populația UE calculată în funcție de cifrele referitoare la populație. Importanța ponderii reprezentate de populație va fi și mai mare în cazul în care, în conformitate cu articolul 16 alineatul (4) din Tratatul privind Uniunea Europeană, începând cu 1 noiembrie 2014, majoritatea calificată se definește ca fiind egală cu cel puțin 55% din membrii Consiliului, cuprinzând cel puțin cincisprezece dintre aceștia și reprezentând state membre care întrunesc cel puțin 65 % din populația Uniunii. („dublă majoritate”).

Evaluarea pe termen lung a sustenabilității finanțelor publice ale statelor membre se realizează, printre altele, pe baza unor previziuni demografice ale Eurostat; acestea, la rândul lor, necesită serii cronologice oportune, exacte, fiabile și coerente privind populația, nașterile și decesele, împreună cu ipoteze solide privind evoluția viitoare a fertilității, speranței de viață și a fluxurilor migratorii.

Monitorizarea Strategiei de dezvoltare durabilă a UE, lansată de către Consiliul European de la Göteborg în 2001 și reînnoită în 2006, se evaluează prin raportul de monitorizare Eurostat, care utilizează serii cronologice privind rata de dependență a persoanelor vârstnice, a fertilității și a speranței de viață în UE.

Monitorizarea progreselor făcute în UE în direcția atingerii coeziunii economice, sociale și teritoriale este evaluată prin intermediul unui raport bazat, printre altele, pe date demografice regionale ale Eurostat.

- Dispozițiile în vigoare privind problema vizată de propunere

Nu există dispoziții privind problema vizată de propunere.

- Coerența cu alte politici și obiective ale UE

Legislația europeană prevede ca Eurostat să furnizeze date referitoare la populație de o calitate cât mai ridicată. În afară de aceasta, multe politici în care UE este activă necesită date referitoare la evenimente de stare civilă pentru a contribui la formularea obiectivelor operaționale și la evaluarea progresului. Datele trebuie să fie oportune, exacte, complete, coerente și comparabile la nivel european și deseori sunt solicitate la nivel de detaliu regional, cu o repartizare variabilă și o calitate care poate fi garantată numai de legislația europeană privind statisticile demografice.

Propunerea de regulament privind statisticile demografice europene consacră principiile Codului de bune practici al statisticilor europene legate de angajamentul privind calitatea, o metodologie solidă, rentabilitate, relevanță, acuratețe și fiabilitate, coerență și comparabilitate.

Decizia nr. 1578/2007/CE a Parlamentului European și a Consiliului din 11 decembrie 2007 privind programul statistic comunitar pentru perioada 2008-2012[1] prevede că obiectivul principal al statisticilor demografice va fi acela de a furniza o serie completă de date și analize necesare pentru evaluarea implicațiilor evoluției demografice în Europa.

Datele prevăzute în prezenta propunere au fost deja colectate pentru un număr de ani, pe bază de voluntariat. Aceasta poate implica o diversitate de definiții, concepte și metode demografice adoptate în statele membre și un risc ridicat de eterogenitate, imposibilitate de comparare, incoerență și lipsă de promptitudine ale datelor în cauză. În plus, ca urmare a adoptării Regulamentului (CE) nr. 862/2007 al Parlamentului European și al Consiliului din 11 iulie 2007 privind statisticile comunitare din domeniul migrației și protecției internaționale și de abrogare a Regulamentului (CEE) nr. 311/76 al Consiliului privind elaborarea de statistici cu privire la lucrătorii străini[2] și al Regulamentului (CE) nr. 763/2008 din 9 iulie 2008 privind recensământul populației și al locuințelor[3], propunerea actuală este destinată să completeze armonizarea în domeniul datelor privind populația umană.

2. REZULTATELE CONSULTĂRILOR CU PĂRȚILE INTERESATE ȘI EVALUĂRILE IMPACTULUI

- Schimburi/discuții interne între serviciile Comisiei

Principalele servicii ale Comisiei implicate în cursul procesului de elaborare au fost DG SG, DG EMPL, DG REGIO, DG SANCO, DG ECFIN și DG AGRI. Opiniile acestora au fost solicitate prin intermediul unor consultări scrise în cursul etapei de pregătire (evaluarea ex ante ) a propunerii. A existat o comunicare frecventă și cu caracter regulat pe toată durata procesului de elaborare, inclusiv discuții bilaterale și participarea periodică a Grupului de lucru privind demografia. Toate serviciile consultate au exprimat un aviz favorabil cu privire la proiect, subliniind necesitățile proprii, precum și temeiul juridic și politic pentru aceste necesități.

- Consultarea părților interesate

Statele membre sunt deja conștiente de o anumită perioadă de timp că Eurostat planifică o inițiativă legislativă în domeniul datelor demografice. Lucrările pregătitoare de diferite tipuri pentru un proiect de regulament-cadru privind statisticile demografice anuale s-au desfășurat în cadrul programelor de lucru statistice anuale ale Comisiei începând cu anul 2007.

Din martie 2008, Eurostat a furnizat în mod activ informații statelor membre în cursul reuniunilor Grupului de lucru privind demografia. În noiembrie 2009, Grupul de lucru privind demografia a recunoscut necesitatea unei legislații la nivel european privind colectarea de date demografice. Cu această ocazie, o evaluare ex-ante a propunerii a fost prezentată și discutată, împreună cu primul proiect de regulament. Au fost primite observații privind primul proiect de la statele membre și au fost incluse în proiectul revizuit, care a fost trimis la sfârșitul anului 2010 pentru observații suplimentare. A doua rundă de observații a fost încorporată în a doua versiune a regulamentului, care a fost discutată în cadrul Grupului de lucru privind demografia în aprilie 2011. Directorii europeni pentru statistici sociale și Comitetul sistemului statistic european au fost informați cu regularitate de stadiul evoluției proiectului.

Propunerea a fost prezentată și Comitetului Sistemului Statistic la 17 noiembrie 2011.

Pe lângă reuniunile regulate, informațiile au fost difuzate pe un site internet specializat accesibil prin intermediul CIRCA.

- Obținerea și utilizarea expertizei

Recomandările internaționale ale Organizației Națiunilor Unite privind recensămintele populației și ale locuințelor, precum și cele privind statisticile de stare civilă sunt sursa de referință pentru definițiile propuse.

- Analiza efectelor și a implicațiilor

Cadrul propus pentru statisticile demografice ale Uniunii Europene se asigură că datele sunt oportune, mai coerente, comparabile, mai consistente și, implicit, mai relevante pentru utilizatori, atât la nivel european cât și la nivel național, în special în scopul de a lua în considerare fiecare locuitor/naștere/deces o singură dată în statistici.

3. ELEMENTELE JURIDICE ALE PROPUNERII

- Rezumatul acțiunii propuse

Obiectivul prezentului regulament este stabilirea unui cadru comun pentru producerea sistematică, de către statele membre, a statisticilor demografice europene, prin colectarea, elaborarea, prelucrarea și transmiterea de statistici europene armonizate privind populația și evenimentele de stare civilă.

- Temeiul juridic

Articolul 338 din Tratatul privind funcționarea Uniunii Europene constituie temeiul juridic al statisticilor europene. În conformitate cu procedura legislativă ordinară, Parlamentul European și Consiliul adoptă măsuri pentru elaborarea de statistici, atunci când este necesar, pentru îmbunătățirea rezultatelor activităților Uniunii. Articolul stabilește cerințele pentru elaborarea de statistici, prevăzând că acestea trebuie să se conformeze standardelor privind imparțialitatea, fiabilitatea, obiectivitatea, independența științifică, eficiența costurilor și confidențialitatea informațiilor statistice. Aceasta nu trebuie să implice costuri excesive pentru operatorii economici.

- Principiul subsidiarității

Principiul subsidiarității se aplică în măsura în care propunerea nu este de competența exclusivă a Uniunii Europene.

Obiectivele propunerii nu pot fi realizate în mod satisfăcător de statele membre din motivul următor.

Două preocupări esențiale privind calitatea oricăror date statistice sunt coerența și comparabilitatea. Având în vedere că datele referitoare la populație și evenimente de stare civilă se folosesc pentru a contribui la aplicarea legislației europene, pentru a evalua politicile europene și/sau pentru a compara rezultatele politicilor naționale la nivel european, este evident esențial ca datele de bază să fie comparabile la nivel european. Statele membre nu pot atinge acest obiectiv în mod suficient fără un cadru european clar, și anume, fără o legislație europeană care să instituie concepte statistice și cerințe de calitate comune. În acest scop, este propus spre adoptare un regulament cu privire la demografie. Fără aceste statistici, culese și elaborate utilizând un cadru comun la nivelul UE, relevanța și eficacitatea sistemelor (naționale) de statistici din domeniul demografiei ar fi reduse.

Măsurile luate de statele membre în mod separat ar afecta în mod negativ interesele statelor membre din următorul motiv:

Lipsa unui cadru UE comun, care să utilizeze definiții și concepte comune, ar periclita sau ar exclude complet posibilitatea de a utiliza statistici demografice de înaltă calitate. Experiența din trecut arată clar că o înțelegere informală fără un cadru convenit, clar și supravegheat, nu duce la rezultate statistice la nivelul calitativ necesar în viitor.

Măsurile la nivel european vor îndeplini mai bine obiectivele propunerii din următoarele motive:

Obiectivele propunerii pot fi mai bine realizate la nivel european pe baza unui act juridic UE deoarece numai Comisia poate coordona armonizarea informațiilor statistice la nivelul UE. Pe de altă parte, colectarea de date și elaborarea de statistici demografice comparabile poate fi organizată de către statele membre prin utilizarea celor mai adecvate surse și metode pentru a furniza informațiile solicitate. Prin urmare, UE poate acționa în acest sens în conformitate cu principiul subsidiarității, astfel cum se prevede la articolul 5 din tratat.

Propunerea vizează armonizarea conceptelor, a subiectelor abordate și a caracteristicilor informațiilor solicitate, a razei de acoperire, a criteriilor calitative, a termenelor și a rezultatelor de raportare, în vederea obținerii unor statistici europene relevante, oportune, comparabile și coerente.

Statele membre vor compila datele utilizând propriile surse și practici naționale, dar sunt obligate să asigure calitatea datelor și metadatelor transmise și să se asigure că sursele de date și metodologia alese respectă definiții comune. Statele membre trebuie să raporteze în legătură cu sursele de date, definițiile și metodele de estimare utilizate pentru îndeplinirea obligațiilor și trebuie să furnizeze informații cu privire la orice modificări ale acestora. Statele membre trebuie să furnizeze Eurostat toate informațiile necesare pentru evaluarea calității informațiilor statistice.

Prin urmare, propunerea respectă principiul subsidiarității.

- Principiul proporționalității

Propunerea respectă principiul proporționalității din următorul motiv:

Regulamentul se limitează la un minim necesar pentru a îndeplini acest obiectiv și nu depășește ceea ce este necesar în acest scop. Libertatea de a alege sursele de date în conformitate cu legislația și principiile naționale, împreună cu posibilitatea utilizării metodelor și tehnicilor de estimare statistică, ar trebui să reducă povara financiară și administrativă asupra respondenților, autorităților naționale, regionale sau locale și asupra cetățenilor.

- Alegerea instrumentelor

Instrumentul propus: regulament al Parlamentului European și al Consiliului.

Alte instrumente nu ar fi adecvate din următorul motiv:

Selectarea instrumentului corespunzător depinde de obiectivul legislativ. Date fiind nevoile de informații la nivel european, tendința, în ceea ce privește statisticile europene, a fost aceea de a se utiliza, ca și acte de bază, regulamente mai curând decât directive. Un regulament este preferabil deoarece el stipulează aceeași legislație pentru întreaga Uniune, statele membre neavând posibilitatea să o aplice în mod incomplet ori selectiv. El este aplicabil în mod direct, ceea ce înseamnă că nu este necesară transpunerea sa în legislația națională. Directivele, pe de altă parte, al căror scop este armonizarea legislațiilor naționale, sunt obligatorii pentru statele membre în ceea ce privește obiectivele lor, dar lasă autorităților naționale alegerea modalităților puse în aplicare pentru a atinge aceste obiective. De asemenea, ele trebuie transpuse în legislația națională. Folosirea unui regulament este în conformitate cu alte acte juridice europene în materie de statistică adoptate începând cu anul 1997.

4. IMPLICAȚII BUGETARE

Propunerea nu are implicații asupra bugetului Uniunii.

5. INFORMAȚII SUPLIMENTARE

- Abrogarea legislației existente

Adoptarea propunerii nu va duce la abrogarea legislației în materie existente.

- Spațiul Economic European

Actul propus se referă la un aspect de interes pentru Spațiul Economic European și, prin urmare, ar trebui extins la acesta.

2011/0440 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

privind statisticile demografice europene

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 338 alineatul (1),

având în vedere propunerea Comisiei Europene,

după transmiterea proiectului de act legislativ către parlamentele naționale,

hotărând în conformitate cu procedura legislativă ordinară,

întrucât:

1. În conformitate cu articolul 16 alineatul (4) din Tratatul privind Uniunea Europeană, începând cu 1 noiembrie 2014, majoritatea calificată se definește pe baza populației din statele membre.

2. Consiliul de afaceri economice și financiare acordă în mod regulat un mandat Comitetului de politică economică pentru a evalua sustenabilitatea și calitatea pe termen lung a finanțelor publice, pe baza unor previziuni privind populația elaborate de către Eurostat.

3. În conformitate cu Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS)[4], toate statisticile statelor membre transmise Comisiei, care sunt defalcate pe unități teritoriale, trebuie să folosească nomenclatorul NUTS. Prin urmare, pentru a stabili statistici regionale comparabile, unitățile teritoriale ar trebui definite în conformitate cu clasificarea NUTS.

4. În conformitate cu articolul 175 din Tratatul privind funcționarea Uniunii Europene (TFUE), la fiecare trei ani, Comisia prezintă Parlamentului European, Consiliului, Comitetului Economic și Social și Comitetului Regiunilor un raport privind progresele înregistrate în realizarea coeziunii economice, sociale și teritoriale. Pregătirea acestor rapoarte și monitorizarea regulată a evoluțiilor demografice și al posibilelor viitoare provocări de natură demografică în regiunile UE, inclusiv diferitele tipuri de regiuni cum ar fi regiunile transfrontaliere, regiunile metropolitane, regiunile rurale, regiunile muntoase și insulare, necesită date regionale anuale la nivel regional NUTS 3. Deoarece îmbătrânirea demografică prezintă diferențe regionale puternice, Eurostat are sarcina de a pregăti proiecțiile regionale în mod regulat, pentru a completa imaginea demografică din regiunile NUTS 2 în Uniunea Europeană.

5. În conformitate cu articolul 159 din Tratatul privind funcționarea Uniunii Europene, Comisia elaborează anual un raport cu privire la evoluția realizării obiectivelor menționate la articolul 151, inclusiv cu privire la situația demografică din Uniune.

6. Comisia, în comunicarea sa cu privire la „Solidaritatea în domeniul sănătății: Reducerea inegalităților în materie de sănătate în UE”[5] a sprijinit dezvoltarea suplimentară și colectarea datelor și a indicatorilor de sănătate în funcție de vârstă, gen, nivel socio-economic și dimensiune geografică.

7. Strategia de dezvoltare durabilă a UE, lansată de către Consiliul European de la Göteborg în 2001 și reînnoită în luna iunie 2006, urmărește îmbunătățirea continuă a calității vieții pentru generațiile actuale și viitoare. Raportul de monitorizare Eurostat, care se publică la fiecare doi ani, oferă o imagine statistică obiectivă a progreselor, pe baza setului de indicatori ai dezvoltării durabile din UE.

8. Datele statistice demografice anuale sunt fundamentale pentru studierea și definirea unui spectru larg de politici, în special cu privire la aspectele sociale și economice, atât la nivel național, cât și la nivel regional. Statisticile privind populația sunt un important numitor pentru o gamă largă de indicatori de politică.

9. Statisticile demografice privind populația constituie o componentă esențială pentru estimarea populației totale în cadrul Sistemului European de Conturi (SEC).

10. Pentru a asigura calitatea, în special comparabilitatea, din datele furnizate de statele membre, și pentru a se permite redactarea unor sinteze fiabile la nivelul Uniunii Europene, datele utilizate ar trebui să se bazeze pe aceleași concepte și să se refere la aceleași perioade sau date de referință.

11. Informațiile cu privire la demografie ar trebui să fie în concordanță cu informațiile relevante colectate în temeiul Regulamentului (CE) nr. 862/2007 al Parlamentului European și al Consiliului din 11 iulie 2007 privind statisticile comunitare din domeniul migrației și protecției internaționale și de abrogare a Regulamentului (CEE) nr. 311/76 al Consiliului privind elaborarea de statistici cu privire la lucrătorii străini[6] și cu cele din Regulamentul (CE) nr. 763/2008 al Parlamentului European și al Consiliului din 9 iulie 2008 privind recensământul populației și al locuințelor[7].

12. Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene[8] prevede un cadru de referință pentru statisticile demografice europene. În special, acesta impune respectarea principiilor de independență profesională, imparțialitate, obiectivitate, fiabilitate, confidențialitate statistică și raport cost-eficacitate.

13. În cursul elaborării, producerii și difuzării statisticilor europene, autoritățile naționale și europene în materie de statistică ar trebui să țină seama de principiile stabilite în Codul de bune practici al statisticilor europene, astfel cum a fost revăzut și actualizat de către Comitetul Sistemului Statistic European la 28 septembrie 2011.

14. Prezentul regulament garantează dreptul la respectarea vieții private și de familie și la protecția datelor cu caracter personal, prevăzut la articolele 7 și 8 din Carta drepturilor fundamentale a Uniunii Europene[9].

15. Întrucât obiectivul prezentului regulament, și anume crearea unui cadru juridic comun pentru elaborarea sistematică de statistici demografice europene în statele membre, nu poate fi realizat suficient de bine de statele membre și, prin urmare, din cauza amplorii și a efectelor acțiunii, poate fi realizat mai bine la nivel european, Uniunea poate adopta măsuri, în conformitate cu principiul subsidiarității enunțat la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat în respectivul articol, prezentul regulament nu depășește ceea ce este necesar pentru atingerea acestui obiectiv.

16. Pentru a asigura condiții unitare de punere în aplicare a prezentului regulament, ar trebui să se confere Comisiei competențe de executare. Competențele în cauză ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului din16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[10].

ADOPTĂ PREZENTUL REGULAMENT:

Articolul 1

Obiect

Prezentul regulament stabilește un cadru comun pentru dezvoltarea, producerea și difuzarea sistematică a statisticilor europene privind populația și evenimentele de stare civilă.

Articolul 2

Definiții

În sensul prezentului regulament, se aplică următoarele definiții:

17. „național” are același înțeles ca la articolul 2 alineatul (f) din Regulamentul (CE) nr. 763/2008, în care teritoriul este definit la fel ca în Regulamentul (CE) nr. 1059/2003 al Parlamentului European și al Consiliului în versiunea în vigoare la momentul de referință;

18. „regional” are același înțeles ca la articolul 2 litera (g) din Regulamentul (CE) nr. 763/2008; pentru țările care nu sunt membre ale Uniunii Europene, acesta înseamnă regiunile statistice la nivelul 1, 2 sau 3, astfel cum s-a convenit între aceste state și Comisie (Eurostat), în conformitate cu versiunea aplicabilă la momentul de referință;

19. „populația în mod obișnuit rezidentă” înseamnă toate persoanele care au reședința obișnuită în statele membre la timpul de referință;

20. „reședință obișnuită” are același înțeles ca la articolul 2 litera (d) primul paragraf din Regulamentul (CE) nr. 763/2008; se consideră că au reședință obișnuită în zona geografică în cauză doar persoanele care:

21. au locuit la locul lor de reședință obișnuită o perioadă neîntreruptă de cel puțin 12 luni înainte de data de referință; sau

22. au sosit la locul lor de reședință obișnuită cu cel mult 12 luni înainte de data de referință, cu intenția de a rămâne pentru cel puțin un an.

La aplicarea definiției pentru „reședință obișnuită”, statele membre tratează cazurile speciale astfel cum se prevede în anexa la Regulamentul (CE) nr. 1201/2009[11].

23. „născuți vii” înseamnă nașterea unui copil care respiră sau prezintă orice alt semn de viață, cum ar fi bătăi ale cordului, pulsația cordonului ombilical sau mișcări evidente ale musculaturii scheletice, indiferent de vârsta gestațională;

24. „deces” înseamnă dispariția permanentă a tuturor semnelor de viață în orice moment ulterior nașterii unei persoane vii;

25. „evenimente de stare civilă” înseamnă nașteri și decese, astfel cum sunt definite la punctele (e) and (f);

26. „date validate” înseamnă date care îndeplinesc o serie de criterii de calitate pentru colectarea datelor, inclusiv toate verificările realizate în ceea ce privește calitatea datelor care trebuie publicate sau au fost deja publicate.

Articolul 3

Date referitoare la populație și la evenimentele de stare civilă

27. Statele membre prezintă Comisiei (Eurostat) date referitoare la populație, astfel cum se menționează la articolul 2 literele (c) și (d), la momentul de referință. În cazul în care nu pot fi stabilite circumstanțele descrise la articolul 2 litera (d) punctele (i) și (ii), statele membre furnizează Comisiei (Eurostat) date privind populația la locul de reședință legal sau înregistrat la momentul de referință; în acest caz, acestea vor depune eforturi proporționale pentru a calcula date care aproximează cât mai bine populația menționată la articolul 2 literele (c) și (d).

28. Statele membre furnizează Comisiei (Eurostat) date privind evenimentele de stare civilă în raport cu momentul de referință, indiferent de locul în care au avut loc evenimentele. Statele membre utilizează aceeași definiție pentru populație ca cea pentru datele menționate la paragraful 1.

29. Statele membre utilizează aceeași definiție pentru populație pentru toate nivelurile național și regional, conform definiției de la articolul 2 alineatele (a) și (b).

30. Condițiile uniforme privind defalcarea datelor menționate la alineatele (1) și (2), precum și frecvența, termenele limită și revizuirile de date, se adoptă în conformitate cu procedura menționată la articolul 9 alineatul (2).

Articolul 4

Populația totală pentru scopurile specifice ale Uniunii

În scopul votului cu majoritate calificată în Consiliu, statele membre furnizează Comisiei (Eurostat) date privind populația totală la nivel național în raport cu timpul de referință, astfel cum sunt menționate la articolul 2 litera (b), în termen de opt luni de la sfârșitul anului de referință. În sensul prezentului articol, statele membre nu furnizează date privind populația la locul de reședință legal sau înregistrat la momentul de referință.

Articolul 5

Momentul de referință

31. Momentul de referință pentru datele referitoare la populație este miezul nopții din data de 31 decembrie.

32. Momentul de referință pentru datele privind evenimentele de stare civilă este anul calendaristic în care au avut loc evenimentele.

33. Primul moment de referință care este luat în considerare în sensul prezentului regulament este anul 2013. Ultimul moment de referință este 2027.

Articolul 6

Furnizarea datelor și metadatelor

Statele membre transmit Comisiei (Eurostat) datele și metadatele cerute prin prezentul regulament în conformitate cu standardul de schimb al datelor și metadatelor specificat de Comisie (Eurostat). Statele membre transmit datele și metadatele prin punctul de intrare unic sau le pun la dispoziție, astfel încât Comisia (Eurostat) să le poată extrage prin mijloace electronice.

Articolul 7

Sursele de date

Datele se bazează pe surse de date alese de către statul membru în conformitate cu legislația și practicile naționale. După caz, se utilizează metode de estimare statistică bazate pe date științifice bine documentate.

Articolul 8

Cerințe de calitate

34. Statele membre asigură calitatea datelor transmise.

35. În scopul prezentului regulament, criteriile de calitate prevăzute la articolul 12 alineatul (1) din Regulamentul (CE) nr. 223/2009 se aplică datelor de transmis.

36. Statele membre raportează Comisiei (Eurostat) în legătură cu metadatele de referință în conformitate cu structura de metadate Euro SDMX, raportând în special cu privire la sursele de date, definițiile și metodele de estimare folosite pentru primul an de referință, iar statele membre informează Comisia (Eurostat) cu privire la orice modificări ale acestora.

37. Statele membre furnizează Comisiei (Eurostat), la cererea acesteia, toate informațiile necesare pentru evaluarea calității informațiilor statistice.

38. Statele membre se asigură că datele referitoare la populație, astfel cum se prevede la articolul 3 din prezentul regulament sunt în concordanță cu cele prevăzute la articolul 3 din Regulamentul (CE) nr. 862/2007.

Articolul 9

Comitetul

39. Comisia este asistată de Comitetul Sistemului Statistic European instituit prin Regulamentul (CE) nr. 223/2009. Comitetul respectiv este un comitet în sensul Regulamentului (UE) nr. 182/2011.

40. În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.

Articolul 10

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Prezentul regulament încetează să se mai aplice la 31 decembrie 2027.

Adoptat la […],

Pentru Parlamentul European, Pentru Consiliu,

Președintele Președintele

[1] JO L 344, 28.12.2007, p. 15.

[2] JO L 199, 31.7.2007, p. 23.

[3] JO L 218, 13.8.2008, p. 14.

[4] JO L 154, 21.6.2003, p. 1.

[5] COM(2009) 567.

[6] JO L 199, 31.7.2007, p.23.

[7] JO L 218, 13.8.2008, p.14.

[8] JO L 87, 31.3.2009, p. 164.

[9] JO C 303, 14.12.2007, p. 1

[10] JO L 55, 28.2.2011, p. 13.

[11] JO L 329, 15.12.2009, p. 29.